### RADA RODIČOV

**PRI ZŠ POLIANSKA 1, KOŠICE n.o.**

# Výročná správa za rok 2014

## **V Košiciach, 30. júna 2015**

**1 Identifikácia organizácie**

**Názov: Rada rodičov pri ZŠ Polianska č. 1, Košice n. o.**

**Sídlo: Základná škola, Polianska 1, 040 01 Košice**

**Forma hospodárenia: Nezisková organizácia**

Rada rodičov pri ZŠ Polianska č.1, Košice je nezisková organizácia, ktorá vznikla v septembri 2003. Účelom organizácie je poskytovanie všeobecne prospešných služieb v súlade s ustanovením Zákona č. 213/1997 v znení neskorších predpisov a to:

1. vzdelávanie, výchova a rozvoj telesnej kultúry
2. tvorba a ochrana životného prostredia a ochrana zdravia obyvateľstva
3. služby na podporu regionálneho rozvoja a zamestnanosti
4. podnikateľská činnosť v rozsahu voľnej živnosti

5. poskytovanie sociálnej pomoci a humanitná činnosť

**Orgánmi organizácie sú:**

1. správna rada
2. riaditeľ
3. revízor

**Správna rada:**

Mgr. Ingrid Tomková: predseda

Mgr. Iveta Margová: podpredseda

Bc. Marína Kočiščáková: pokladník

Ing. Róbert Moško : revízor

**Riaditeľ:**

PhDr. Lýdia Popadičová

**2 Činnosť Rady rodičov**

Rada rodičov sa stretáva na pravidelných zasadnutiach, obvykle 1x štvrťročne, a to počas školského roka. V roku 2014 sa Rada rodičov stretla 4x, konkrétne v mesiacoch apríl, jún, september a november. V čase letných prázdnin sa zasadnutia nekonajú. Zasadnutí sa zúčastňujú členovia organizácie, ktorými sú zástupcovia rodičov (triedni dôverníci) jednotlivých tried, volení na začiatku školského roka rodičmi danej triedy. Na zasadnutiach sa pravidelne zúčastňujú aj riaditeľka školy RNDr. Ingrid Gamčíková a zástupkyňa školy PhDr. Lýdia Popadičová, ktorá je zároveň aj riaditeľkou Rady rodičov. Obe v mene vedenia školy spolupracujú s Radou rodičov a pravidelne podávajú informácie o dianí na škole, zmenách a plánoch a odpovedajú na otázky týkajúce sa školy. Zároveň v mene školy podávajú návrhy na finančné čerpanie prostriedkov Rady rodičov, ktoré je následne vždy odsúhlasované členmi Rady rodičov na jej zasadnutiach. O stave finančných prostriedkov pravidelne na zasadnutiach informujú členov Rady rodičov Bc. Marína Kočiščáková (pokladníčka organizácie) a Mgr. Iveta Margová, ktorá je zároveň aj vedúcou Klubu detí. V prípade potreby sa zasadnutí zúčastňujú aj vedúca školskej jedálne a ekonómka školy. Zo zasadnutí sú vypracované zápisnice a o účasti svedčia prezenčné listiny.

Členovia Rady rodičov (triedni dôverníci) informujú na zasadnutiach o postrehoch, návrhoch a pripomienkach rodičov, ku ktorým sa vyjadrujú všetci členovia, sú tlmočené vedeniu školy a v rámci možností efektívne riešené. Zároveň sú prejednávané aj záležitosti týkajúce sa chodu školy.

Zástupcovia Rady rodičov pravidelne o zasadnutiach a záveroch z nich informujú jednotlivých rodičov na triednych aktívoch, ktoré sa spravidla konajú na druhý deň po zasadnutí Rady rodičov, čím je dodržaná transparentnosť a kontinuita. Rodičia sú zároveň informovaní o príjmoch a výdavkoch Rady rodičov a to každoročne, na plenárnom zasadnutí, ktoré sa koná v jedálni školy vždy začiatkom školského roka, teda v mesiaci september.

V roku 2014 boli takýmto spôsobom riešené najmä:

* 1. organizácia školského roka,
  2. problematika príspevkov 2% dane z príjmov právnických a fyzických osôb,
  3. hospodárenie RR, problematika finančných príspevkov rodičov,
  4. výchovno-vzdelávací program,
  5. zefektívnenie zberu papiera,
  6. sústavné osvetlenie areálu školy – zvýšenie bezpečnostného hľadiska,
  7. vjazd osobnými autami rodičov do areálu školy – porušovanie predpisov a ohrozovanie žiakov,
  8. projekt „Hra – šport – aktivita“,
  9. organizácia letného tábora,
  10. problematika neplatičov (príspevok od rodičov) – prijatie opatrení,
  11. vandalizmus na škole,
  12. oprava, údržba a rozšírenie kamerového systému na škole,
  13. problematika lavičiek na chodbách v pavilónoch,
  14. sanácia tried – protiplesňové opatrenia,
  15. opatrenia prijaté v súvislosti s parazitologickým problémom,
  16. nákup hygienických potrieb,
  17. hromadné poistenie žiakov,
  18. podujatia organizované školou v súčinnosti s Radou rodičov,
  19. vnútorný poriadok školy, problematika dochádzky a správania žiakov,
  20. administratívne a technické zmeny súvisiace s činnosťou Rady rodičov,
  21. ďalšie záležitosti týkajúce sa spoločných problémov pedagógov, rodičov a žiakov.

V roku 2014 bola Rada rodičov opäť prijímateľom 2% dane z príjmu právnických a fyzických osôb, v závere roka bola po splnení všetkých zákonných podmienok zaregistrovaná ako prijímateľ pre rok 2015.

**3 Hospodárenie Rady rodičov**

V školských rokoch 2013/2014 a 2014/2015 bol schválený plán príspevkov rodičov nasledovne:

**Šk. rok 2013/2014 Šk. rok 2014/2015**

Príspevok škole: 15,- Eur 15,- Eur

Triedny fond: v zmysle dohody rodičov v zmysle dohody rodičov

v jednotlivých triedach v jednotlivých triedach

Hygienické potreby: 0,00 Eur 0,00 Eur

Platby sa týkajú každého rodiča a na každé dieťa zvlášť, pričom tieto sú jednorazové a na celý školský rok. V prípade rodičov v hmotnej núdzi a po dohode s triednymi učiteľmi bolo možné platby uhradiť aj splátkovým systémom. Rodičia mali možnosť uhrádzať platby rôznym spôsobom a to osobne u triednej učiteľky, šekom, prípadne prevodom na účet. Osvedčila sa najmä splátková forma u sociálne slabších rodín. Aj napriek tejto možnosti, nie všetci rodičia príspevok uhradili, čo znamená nižší príjem pre Radu rodičov, ktorá nemá zákonné možnosti nedoplatky vymôcť, pretože príspevok je dobrovoľný. Na základe dohody RR pristúpila aj k individuálnemu riešeniu v jednotlivých triedach, a to vyhlásením neplatičov menovite, čo tiež malo významný vplyv na zvýšenie príjmu v predmetnej položke.

Boli schválené návrhy na čerpanie prostriedkov Rady rodičov na školské roky 2013/2014 a 2014/2015 zvlášť, pričom tieto sa na návrh vedenia školy odsúhlasujú vždy na začiatku daného školského roka, teda v mesiaci september na zasadnutí Rady rodičov a následne na plenárnom zasadnutí.

Obsahujú najmä požiadavky na finančné vykrytie učebných pomôcok, doplnenie odborných učební, inovatívnych pomôcok, rôznych športových i vedomostných súťaží, výdavkov na reprezentáciu žiakov školy, výzdobu, nákup hygienických potrieb, ŠKD a podobne. Tento návrh sa v zmysle potrieb a čerpania v priebehu školského roka prehodnocuje a v niektorých častiach mení, ale zásadne až po odsúhlasení členmi Rady rodičov.

Pre oba školské roky bolo Radou rodičov opätovne odsúhlasené hromadné poistenie žiakov školy, ktoré bolo vzhľadom na rozšírené krytie finančne výhodnejšie.

**Počiatočný stav – prevod z roku 2013: 4.017,25 Eur**

**Príjmy celkom: 12.148,24 Eur (príjem 2014 + zostatok 2013)**

- príspevok od rodičov: 4.875,00 Eur

- príjem 2% z daní: 1.935,96 Eur

- príspevok na hygienické potreby: 567,00 Eur

- zber papiera: 752,80 Eur

- príjem ostatné: 0,23 Eur

**Spolu: 8.130,99 Eur**

**Výdavky celkom: 7.948,42 Eur**

**-** šatne - oprava skriniek: 99,00 Eur

- ceny do súťaží, olympiád: 1.213,91 Eur

- pomôcky do kabinetov: 827,03 Eur

- vystúpenia, akadémia, výstavy: 1.237,42 Eur

- ŠKD – materiál, súťaže, pomôcky, hračky: 273,77 Eur

- knihy a odmeny na konci školského roka: 735,42 Eur

- režijné náklady RR: 184,78 Eur

- príspevok na projekty školy: 1.446,00 Eur

- poistenie žiakov: 312,19 Eur

- hygienické potreby: 1.618,90 Eur

**Spolu: 7.948,42 Eur**

**Zostatok na účte k 31.12.2014: 4.199,82 Eur**

Možno konštatovať, že finančné prostriedky boli použité účelne a v súlade s plánom.